قصۂ سینڈفورڈ و مرٹن

**قصۂ سینڈ فورڈ و مرٹن** (1783ء تا 1789ء) بچوں کے لیے لکھی گئی مقبول و کثیر الاشاعت کتاب تھی جسے تھامس ڈے نے تحریر کیا تھا۔ اس کا آغاز انھوں نے رچرڈ لوول اور ہونورا اسنیڈ ایج ورتھ کی تصنیف  کے لیے ایک افسانے کے طور پر کیا تھا، جو بچوں کے لیے مختصر افسانوں کا مجموعہ تھا اور جسے بعد میں ماریا ایج ورتھ نے اپنی سوتیلی ماں کی وفات کے بعد جاری رکھا۔ تھامس نے اپنے اس ابتدائی مختصر افسانے کو بڑھا کر قصۂ سینڈ فورڈ و مرٹن کی پہلی جلد کی شکل دی، جو 1783ء میں گمنام طور پر شائع ہوئی۔ اس کے بعد دو مزید جلدیں 1786ء اور 1789ء میں شائع ہوئیں۔ یہ کتاب غیر معمولی حد تک کامیاب رہی اور انیسویں صدی عیسوی کے اختتام تک بار بار شائع ہوتی رہی۔ انیسویں صدی عیسوی کے آخر تک اس کی مقبولیت یا یادگار حیثیت اتنی باقی رہی کہ اس نے ایک طنزیہ تصنیف  کو جنم دیا، اس کے دیباچے میں مزاحیہ انداز میں لکھا گیا کہ یہ کتاب تمھیں یہ سکھائے گی کہ  تھامس ڈے اپنے ناول میں یہ بتاتے ہیں کہ ایک صحت مند شخصیت کے لیے فطرت (Nature) سے قربت ضروری ہے۔ ننھا ہیری سینڈ فورڈ ایک کسان کا لڑکا ہے جو بچپن سے ہی فطرت کی گود میں پلا اور اس کا اثر اس کے ذہین اور کردار پر پڑتا ہے۔ اس کے بر خلاف ننھا ٹامی مارٹن ہے جس کی شخصیت مصنوعی ہے اور وہ فطرت سے بہت دور ہے ٹامی مارٹن کی شخصیت کی تشکیل اس ناول کا موضوع ہے۔ ناول کے اہم کردار ہیری سینڈ فورڈ، ٹامی مارٹن، مسٹر بارلو، مسٹر مارٹن ہیں۔

اس ناول کے کردار کے ارد گرد چند قصے ہیں جو کبھی پادری بارلو سناتے ہیں اور کبھی ہیری سینڈ فورڈ۔ ان کہانیوں کے پیچھے ایک اخلاقی درس پنہاں ہے۔ علاوہ ازیں پادری بارلو اور ہیری معلومات کی باتیں بھی بتاتے ہیں۔ ٹامس ڈے کا خیال ہے کہ اصل تعلیم شوق پیدا کرانے میں ہے اور یہ شوق زبانی باتوں سے، قصہ کہانی سے اور عام معلومات سنانے سے زیادہ تیز کیا جا سکتا ہے۔ چنانچہ یہاں ساری تعلیم زبانی طور پر دی جاتی ہے۔ اس ناول میں 14 مختصر کہانیاں جنھیں ہیری سینڈ فورڈ یا پادری بارلو یا مس سیمانس نے سنایا ہے اس کے علاوہ معلوماتی باتیں بھی ہیں جن میں سائنس کے مختلف علوم کا احاطہ کیا گیا ہے۔

## خلاصہ
جب ننھا ٹامی مارٹن اپنے ماں باپ کے ساتھ جمیکا سے انگلینڈ آیا تو اس کی صحت خراب تھی اور وہ ضدی اور بد دماغ بھی تھا جیسا کہ بڑے گھرانے کے لڑکے اکثر ہوا کرتے ہیں۔ اس کو ہر طرف غلام اور نوکر نظر آتے تھے جو اس کی خدمت اور دیکھ بھال اپنا فرض سمجھتے تھے اور جس اس کو نَک چڑھا بنا دیا تھا لیکن اس کی ماں کو اس کے اندر کوئی کمزوری نظر نہ آتی تھی۔ ٹامی مارٹن کو پڑھنے لکھنے سے کوئی دل چسپی نہ تھی۔ اس کے باپ کے دل میں تو یہ خواہش ضرور تھی کہ وہ اپنے بچے کی زندگی کو سنوارے لیکن اس کی خود سمجھ میں نہ آتا تھا کہ یہ کام کس طرح کیا جائے۔

اتفاق کی بات یہ ہے کہ ایک روز ٹامی مارٹن کھیتوں میں سیر کر رہا تھا کہ ایک سانپ اس کے پاؤں میں لپٹ گیا۔ عین وقت پر ایک لڑکا ادھر سے گذرا۔ اس نے فورا سانپ ہاتھ سے کھینچ کر بھیک دیا اور ٹامی مارٹن کی جان بچائی۔ اس بہادری پر ٹامی مارٹن کے گھر دانوں نے کسان کے لڑکے سینڈ فورڈ کو کھانا کھانے کی دعوت دی۔ سینڈ فورڈ کی باتوں سے مسز مارٹن کو زیاد خوشی نہیں ہوئی کیوں کہ سینڈ فورڈ رئیسوں کی بناوٹی زندگی سے واقف نہ تھا وہ تو سادہ زندگی کا دلدادہ تھا۔ لیکن اس کی صاف ستھری باتوں کا مسٹر مارٹن پر اثر ہوا۔ اور جب اسے معلوم ہوا کہ ہیری سینڈ فورڈ ایک مقامی پادری مِسٹر بارلو کے یہاں زیر تعلیم ہے تو اسے خیال پیدا ہوا کہ کیوں نہ اپنے لڑکے ٹامی مارٹن کے لیے مسٹر بارلو کی خدمات حاصل کرے۔ چنانچہ چند روز میں اس نے اپنے بیٹے کو مسٹر بارلو کے یہاں پہنچا دیا۔

مسٹر بارلو کا ٹامی مارٹن پر خاطر خواہ اثر ہوا لیکن چند ماہ کے بعد جب ٹامی مارٹن اپنے گھر گیا تو اپنے ساتھ میری سینڈ فورڈ ساتھ کو بھی لے گیا۔ مارٹن کے گھر پر اور بہت سے مہمان تھے۔ ان کو حیرت ہوئی کہ ایک شریف اور دولت مند گھرانے کا بچہ ایک غریب کسان کے بچے کے ساتھ تعلیم پائے اور انھوں نے اس ناپسندیدگی کا اظہار کیا اور طرح طرح سے ہیری پر طنز کیے اور اور اس کی غربت کا مذاق اڑایا۔ ٹامی کے ہم عمر یا۔ ٹامی کے ہم عمر بچے خودبھی دولت مند گھرانوں سے تعلق رکھتے تھے وہ ہیری کا مذاق اڑاتے اور طرح طرح سے اسے ذلیل کرتے۔ لیکن ہیری سینڈ فورڈ کو اپنے دوست کا ٹامی مارٹن سے بے حد محبت تھی اس نے اس کی خاطر یہ سب کچھ برداشت کیا۔ ایک روز یہ سب بچے اپنے والدین سے پوچھے بغیر سانڈوں کی لڑائی دیکھنے چلے۔ ہیری نے بہت سمجھانے کی کوشش کی لیکن وہ نہ مانے ٹامی مارٹن نے الٹا اسے مارا اور زبردستی سانڈوں کی لڑائی دیکھنے چلا گیا۔ اچانک ایک سانڈ رسی تڑا کر بھاگا۔ وہ تو کہیے کہ ہیری اور ایک حبشی فقیر نے اپنی جان خطرے میں ڈال کر اس کو بچایا ورنہ اس کے اور دوست تو اسے چھوڑ کر چلے گئے تھے۔ ٹامی کی جان بچانے کے بعد ہیری حبشی فقیر کو لے کر اپنے گھر چلا گیا۔ ٹامی کے دوستوں نے گھر پہنچ کر پہلے تو سارا الزام ہیری کے سر پر تھوپنے کی کوشش کی لیکن سچائی کہاں چھپتی ہے۔ ساری حقیقت کھل گئی۔ ہیری سینڈ فورڈ کے لیے ہر ایک کے دل میں عزت پیدا ہو گئی۔ ٹامی نے ہیری کے گھر جا کر اس سے معافی مانگی۔

ایک روز جب ٹامی گھومنے پھرنے نکلا اس کی نظر ایک میمنے پر پڑی جس کو ایک کتا دوڑا رہا تھا۔ ٹامی نے اس کی جان بچائی حالانکہ خود اس کی جان خطرے میں پڑ گئی تھی ایک ہائی لینڈر نے اس کو اس خطرے سے نکالا۔ پھر تو ٹامی اس ہائی لینڈر اور اس کے بچوں کو لے کر اپنے گھر آیا۔ کھانے کے بعد اس نے اپنی زندگی کے واقعات سنائے جن سے معلوم ہوا کہ امریکا میں وہ فوج میں چلا گیا تھا اور اس دوران میں یہ معلوم ہوا کہ وہ امریکا میں ایک افسر کا دوست تھا جس کی مارٹن کی مہمان مِس سیمانس (Miss Simmons) سے قریبی رشتہ داری تھی۔ چنانچہ مارٹن نے اسے اپنے فارموں (کھیتوں) پر کام دے دیا۔

اب مسٹر مارٹن پر یہ بات شرح صدر ہو گئی تھی کہ ہیری سینڈ فورڈ اور مسٹر بارلو نے اس کے بچے کو انسان بنانے میں غیر معمولی خدمات انجام دی ہے۔ اس کے اندر دولت کے غرور کی بجائے شرافت اور درد مندی کے جذبے کو ابھارا گیا تھا۔ مسٹر مارٹن، سینڈ فورڈ کسان کے پاس ایک بڑی رقم لے کر گئے کہ اس کے لڑکے نے ٹامی کی زندگی بنا دی تھی لیکن غریب کسانی نے یہ رقم لینے سے انکار کر دیا۔ کیوں کہ اس کا خیال تھا کہ روپیہ پی ساری برائیوں کی جڑ ہے۔ اور اس کو اس کی ضرورت نہیں کیوں کہ اس کا گھرانا قناعت کی زندگی گزار رہا تھا۔ آخر بمشکل تمام مارٹن نے سینڈ فورڈ کو کچھ کھیتی کے گھوڑے لینے پر رضا مند کر لیا اور جب ٹامی کسان کے یہاں سے نکلا تو شکر گزاری کے اس جذبے کے ساتھ کہ ہیری نے اس کی زندگی میں ایک بڑی تبدیلی پیدا کر دی تھی۔ اور یہ بتایا کہ کسی کے بڑے ہونے میں شان نہیں ہے بلکہ شان، دوسرے کے کام آنے میں او مخلصانہ زندگی گزارنے میں ہے۔

## عمومی جائزہ
اگرچہ عنوان سے یہ ایک  محسوس ہوتی ہے مگر دراصل تواریخِ سینڈ فورڈ اور مرٹن کسی باقاعدہ تاریخی بیان کی بجائے مختلف کہانیوں کا مجموعہ ہے۔ ان میں کچھ کہانیاں خود تھامس ڈے نے تحریر کیں اور کچھ دیگر ماخذات سے اخذ کیں، گویا یہ سب کہانیاں ایک قصے کے دھاگے میں پرو دی گئی ہیں۔ اصل کہانی میں مرکزی کردار ٹامی مرٹن کی اصلاح کا بیان ہے جو ایک بگڑے ہوئے چھ سالہ بچے سے ایک نیک اور با اخلاق نوجوان بن جاتا ہے۔ تھامس کے نزدیک فضیلت کا مطلب محنت کی قدر کو سمجھنا ہے۔ ٹامی (جسے ویسٹ انڈیز میں اپنی والدہ اور غلاموں نے لاڈ پیار میں پالا تھا ایک مغرور اور جاہل امیر زادہ ہے۔ اس کے برعکس  ہنری (ہیری) سینڈ فورڈ (جو ایک کسان کا بیٹا ہے) اس کا نمونہ اور رہنما بنتا ہے۔ دونوں کی تربیت ایک استاد مسٹر بارلو کرتے ہیں۔تھامس نے اس مجموعے میں اخلاقی کہانیوں، سائنسی سبق آموز مضامین اور حکایات شامل کیں لیکن کتاب خاص طور پر ٹامی اور ہیری کی کہانی کے باعث مشہور ہوئی۔ ڈے کی وفات کے بعد شائع ہونے والے متعدد مختصر ایڈیشنوں میں اسی پہلو کو اجاگر کیا گیا جن میں تعلیمی فلسفے کی تفصیلات نکال کر صرف دونوں لڑکوں کے تعلق پر زور دیا گیا۔ انہی مختصر صورتوں میں سے ایک کو لوسی ایکن نے 1868ء میں Sandford and Merton: In Words of One Syllable کے نام سے شائع کیا۔

یہ متن ژاں ژاک روسو کے تعلیمی اور فلسفیانہ نظریات کی جھلک دکھاتا ہے جنھیں تھامس بہت پسند کرتے تھے۔ سینڈ فورڈ اور مرٹن دراصل برطانوی بچوں کے سامنے روسو کے فلسفے کو افسانوی انداز میں پیش کرنے کی سعی تھی۔ کسان کا بیٹا ہیری روسو کے خیالات کی مجسم صورت دکھائی دیتا ہے۔ وہ جدید زندگی کی عیاشی اور زوال سے اجتناب کرتا ہے۔ ٹامی اور اس کے والدین کی حیرت کے باوجود ہیری ان کی آسائشوں، عمدہ کھانوں اور بیش بہا سامان سے مرعوب نہیں ہوتا بلکہ اپنی سادہ زندگی، محنت، عملی نیکی اور چھوٹی خوشیوں کو ترجیح دیتا ہے۔ کہانی کے دوران ٹامی بھی آہستہ آہستہ انہی اقدار کو سمجھنے اور اپنانے لگتا ہے۔
## اردو ترجمہ اور اخذ
بابو شیو پرشاد  کا ترجمہ  کے نام سے کیا اور یہ 1855ء میں سکندرہ آرفن پریس، آگرہ میں چھپ کر شائع ہوا۔ راجا شیو پرشاد اس ناول کو سنہ 1854ء سے قبل اردو میں ترجمہ کر چکے تھے۔ بعد میں شیو پرشاد نے اسے ہندی زبان میں بھی منتقل کیا۔ اس کا ایک ہندی ترجمہ پنڈت بنسی دھر نے بھی کیا تھا۔ جب یہ مطبع منشی نول کشور اس کا دوسرا ایڈیشن سنہ 1860ء میں چھپا تو اس کا عنوان  تھا اور یہ غالباً تین حصوں میں چھپا تھا۔

بعض نقادوں نے ناول بنات النعش کے بارے میں اس خیال کا اظہار کیا ہے کہ نذیر احمد نے تھامس ڈے کے سینڈ فورڈ اور مرٹن کے قصے کو اپنے ماحول اور معاشرتی رحجانات کے سانچے میں ڈھال کر پیش کیا ہے۔

## حوالہ جات

زمرہ:اٹھارویں صدی کا برطانوی ادب برائے اطفال
زمرہ:1783ء کی کتابیں
زمرہ:1786ء کی کتابیں
زمرہ:1789ء کی کتابیں